Mogens Lykketoft sagde det midt på ugen: Vælgerne har fået nok af de etablerede parties halvhjertede leflen for den brede befolkning.

Derfor er protestpartierne i vækst. Voldsom vækst.

Moderne Tiders Gravergruppe har brugt de seneste 12 måneder på at kortlægge den urskov af protestpartier, som i disse år spirer frem, og som forventes at kunne stille op til næste valg.

Betragt det som en vælgerservice.

iPad-partiet

Mia Mottelson

Hvem

Bekymrede småbørnsforældre

Hvor

Hele landet

Kendetegn

Deres børn hedder Hjalte og/eller Tjalfe.

Program

iPadpartiet er et enkeltsagsparti, som mener, at børn bruger for meget tid foran diverse skærme og for lidt tid sammen med deres venner. Det taler til de mange småbørnsforældre – særligt i storbyerne – som har kronisk dårlig samvittighed over, at deres børns udvikling ikke følger selvhjælpsbøgernes kurver.

Selv sidder de ofte foran computeren og deler links til undersøgelser om, hvor skadelig brug af skærmene er, på diverse sociale medier.

Motto

Hvem sidder der bag skærmen?

Folkebevægelsen for EU

Mia Mottelson

Hvem

Primært DJØF’ere. Enkelte vildfarne magistre.

Kendetegn

Nystrøgne skjorter og nederdele.

Program

Når snart sagt alle partier vender EU ryggen, er der ikke længere brug for en folkebevægelse mod EU, men derimod en folkebevægelse for EU. Det er den ny bevægelses filosofi – og den har stor opbakning blandt den pænest klædte del af storbyeliten.

Folkebevægelsen for EU foragter enhver form for populisme og forsvarer selv de mest bureaukratiske og ufleksible løsninger, når blot de kommer fra EU. Også når det handler om indførelsen af et loft på støvsugeres sugeevne. Folkebevægelsen for EU er ikke bange for at virke arrogant. Argumenterer andre imod partiets synspunkter, er det således, fordi de ikke forstår den kompleksitet, der er nu en gang er indbygget i driften af en stor politisk enhed.

Motto

Vi er bedrevidende, fordi vi ved bedre.

Uvenligboerne

Mia Mottelson

Hvem

Sønderjyder.

Hvor

Primært Sønderjylland

Kendetegn

Joggingtøj og højt BMI.

Program

Dansk Folkeparti er blevet for mainstream, kompromissøgende og blødsødent. Derfor er der brug for et nyt parti på højrefløjen, som kun har et eneste politisk programpunkt. Uvenligboerne vil begrænse indvandringen i alle dens afskygninger og er således også imod, at Københavns Zoo fra 2017 skal have to kræsne pandaer boende på en lejekontrakt:

»Hvis ikke de pandaer kan spise almindelig danskproduceret dyrefoder, så må de tage hjem til Kina,« skrev en af partistifterne på Facebook i den forgangne uge.

Motto

De flytter – vi spytter.

De sidste libertinere

Mia Mottelson

Hvem

Mads Holger og et par stykker mere.

Kendetegn

Jakkesæt og løst slips, men gerne en lille plet på skjorten.

Program

Partiet udfordrer småborgerligheden ved konstant at tage det ledige standpunkt, når der diskuteres etiske og moralske dilemmaer. Hvis der skrives grimme ting om navngivne elever i et skoleblad, forsvarer man skribenterne, og så fremdeles.

Partiet mener, at retten til at være fuld og upassende trumfer de fleste andre rettigheder, og er imod enhver form for frihedsindskrænkning, herunder ligestilling.

Motto

Giv plads til Mads.

Glutenallergikerne

Mia Mottelson

Hvem

Hvem som helst.

Hvor

Hele landet undtagen i Vendsyssel.

Kendetegn

Let fedtet hår.

Program

Al brug af gluten i offentlig sammenhæng, herunder daginstitutioner, skolekantiner og DSB-kiosker, skal forbydes. Desuden kæmper partiet for indførelsen af en glutenskat på 35 procent på alle glutenholdige dagligvarer, ligesom man ønsker særlige glutenzoner i de restauranter, som insisterer på at sælge mad med gluten.

Glutenallergikerne kræver endvidere en officiel undskyldning for den brug af gluten, som den danske stat har medvirket til fra Middelalderen og frem.

Motto

Danmark glutenfrit.

Folkebevægelsen for venstreorienterede, der er fanget i en borgerlig krop

Mia Mottelson

Hvem

Partiet består primært af mænd, der færdes i storbymiljøer, hvor man helst skal være venstreorienteret.

Kendetegn

Langt, ikke for langt, designerhår. Evt. fipskæg. Stor aktivitet på de sociale medier.

Program

Ligesom amerikaneren Rachel Dolezal godt kan være sort, selv om hendes forældre er hvide, kan man sagtens være venstreorienteret uden at dele venstrefløjens holdninger. Det er filosofien bag det nye parti, som er stiftet af Weekendavisens Søren K. Villemoes.

Medlemmerne vil rigtigt gerne – som sociologen Henrik Dahl ville det i 00’erne – se sig selv som venstreorienterede, selv om de ærligt talt får kvalme af holdninger og personer, der rent faktisk er det. For at komme dette paradoks til livs har han dannet et venstrefløjsparti med en klassisk borgerlig profil.

Partiet ventes også at appellere til de mange venstreorienterede mellemledere, som sidder med store pensionsopsparinger, men ikke er klar til at stemme på et erklæret borgerligt parti.

Motto

Venstrefløjen skal være som MIG.

90’er-ironikerne

Mia Mottelson

Hvem

Mindre gruppe af mennesker på omtrent 40 år

Hvor

Primært i hovedstadsområdet.

Kendetegn

Converse-sko.

Program

90’er-ironikerne mener fortsat, at man skal tackle verdens mange ubehageligheder ved at distancere sig fra dem gennem brug af ironi. De anerkender således både klimaforandringerne og flygtningekrisen, men ser sig ikke nødsaget til at tage problemerne seriøst.

Den eneste måde, hvorpå vi mennesker kan overleve i en stadig mere betændt verden, er ved at fornægte den og se andre steder hen, mener de. 90’er-ironikerne nægter at tage stilling til konkrete politiske ideer i en kommende valgkamp, ligesom de har erklæret, at de – hvis de kommer ind – vil placere deres stemmer fuldstændig tilfældigt, når der skal stemmes, for at sikre størst mulig munterhed i Folketingssalen.

Motto

Det sagde hun også i går.

Krænkede hvide mænd

Mia Mottelson

Hvem

Mænd med tilknytning til kultur- eller mediebranchen.

Kendetegn

Afslappet stil, men med alvor i blikket.

Program

Den hvide mand får skylden for snart sagt alt: Klimaforandringer, skatteflugt, nederlaget i 1864. Og hvis en hvid mand forsøger at udlægge tingene på en anden måde, bliver han omgående beskyldt for ’mansplaining’ af Sanne Søndergaard.

Det kan være hårdt, og partiet vil derfor italesættelse de alvorlige psykiske konsekvenser, det kan have at tilhøre den mest privilegerede procentdel af verdens befolkning. Det skal være ok for mænd at beklage sig. Det skal være ok for mænd at indtage offerrollen.

Motto

Det er mandigt at græde.

Flere på vej

Moderne Tiders Gravergruppe har desuden kendskab til en række spirende protestpartier, som ind til videre har så ringe udbredelse, at de næppe når at blive opstillingsberettigede inden næste folketingsvalg: Licensnægterne, Løsriv Djurs, Arbejdsløse humanister, Henrik Day Poulsen-støtter, ÆGTE Socialdemokrater, Folkebevægelsen mod Radio24syv og Kristendemokraterne.